題大兒新安官舍三樂齋
作者：曾協
朝代：宋

paragraphs: 吾先聖人徒，游夏同淵源。
孝友與忠信，入道先本根。
下視晉楚富，商歌滿乾坤。
一唯了萬事，伋軻繼師尊。
至今百世後，家法要不煩。
近數高曾來，潔身等璵璠。
當時天下士，白首稱曾門。
世掇太常第，自致冕與軒。
養祿到北堂，孝哉無間言。
猶悲鯉庭空，遺恨終自吞。
至我壯無成，浪使歲月奔。
文科始不嗣，媿此朱兩轓。
賴汝念祖烈，先登倡諸孫。
寂寥四十載，重拜雨露恩。
吾年獨天假，將雛見飛翻。
靦顔幸一洗，積德慚九原。
三年作尉歸，橫經處侯藩。
孤城山水稠，草木霜不蕃。
官閒身無事，舊書可重繙。
故職在六經，緒業勤討論。
避堂舍翁媼，齒在髮未髠。
不憂俸酸寒，羅列奉晨飧。
公黌沸絃誦，私室合箎塤。
氣完萬物輕，始驗中所存。
結屋將樂此，不換鐘鼓喧。
愛汝此樂地，老蒼離童昏。
朱金了無慕，况廼紈綺繁。
真趣出自然，盎盎如春溫。
名齋憐汝志，可使薄俗敦。
此樂吾家無，詩之勸仍昆。